
	Könyvéhez kellemes olvasást kívánunk!



Engedj utamra!


Lisa fehér menyasszonyi ruhában állt a tükör előtt. Két órával korábban az anyakönyvvezető előtt törvényesen is Ronald von Stolle-Hechingen báró felesége lett. Most következett az egyházi esküvő. Lisa nagynénje, Limbach konzulné állt előtte, és nyeles lorgnonján át kritikus szemmel vizsgálgatta. Finoman selypítő, előkelő hangon utasításokat adott a komornának, aki még Lisa ruháján igazgatott.

Lisa maga egy szót sem szólt. Merev, kényszeredett tartással állt, és nagy, álmodozó szemmel nézett a tükörbe. Időnként félénk mosoly suhant át az ajkán. A sápadt Lisa nem volt szép. Középtermetű alakja még túlságosan karcsú és fejletlen volt, s ezt a benyomást csak fokozta merev, feszes tartása. Egész lényében volt valami elnyomott, önállótlan, mint azokéban, akiknek sohasem adatott meg, hogy szabadon kibontakozhassanak.

Arca színtelen volt, szemét túlságosan gyakran rejtette leeresztett pillái mögé, haját pedig szorosan, előnytelenül fésülték hátra a homlokából. A tarkóján vastag, kiálló kontyba csavarták, amely kedvezőtlen formát adott a fejének.

Ez a frizura, amelyet Limbach konzulné választott unokahúgának, ékesen bizonyította az idős hölgy ízléstelenségét és szépérzékének teljes hiányát.

A komorna megpróbálta legalább erre a napra kicsikarni a konzulnétól az engedélyt, hogy előnyösebben rendezhesse el a fiatal menyasszony haját. Lisa a kérés hallatán félénk vágyakozással nézett nagynénje hideg szemébe. Ő maga is borzalmasnak találta a frizuráját, és már régen szeretett volna másképpen fésülködni. De Hermine néni egyszer s mindenkorra megtiltotta. Most is előkelően lebiggyesztette az ajkát, és megrázta a fejét.

– Fésülje a bárónét ugyanúgy, mint máskor, Minna!

Lisa ajka megremegett. De mint mindig, most is alávetette magát nagynénje akaratának. A komorna részvéttel próbálta a menyasszonyi koszorúval és a fátyollal enyhíteni a frizura szigorú vonalait. Ráadásul a máskor oly sápadt arcon ma halvány pír ült, a szem pedig élénkebben ragyogott. Így a fiatal menyasszony már korántsem tűnt olyan jellegtelennek.

Lisa egyébként sem tulajdonított nagy jelentőséget a külsőségeknek. Végtére is mindegy volt, hogyan viseli a haját: Ronaldnak így is tetszett. Úgy szerette, amilyen volt; Lisa lelke többet jelentett neki a külsejénél. Különben miért kívánta volna feleségül venni őt, az ő csodálatos Ronaldja, a férje!

Milyen csodálatos, felfoghatatlan boldogság, hogy szereti őt, a jelentéktelen, csendes Lisát, aki sem szép, sem ragyogó, sem különösebben szellemes vagy érdekes nem volt! Eszébe sem jutott volna kételkedni Ronald szerelmében. Bármilyen érdemtelennek és mesébe illőnek tűnt is szerény lelkének ez a boldogság, bármilyen alázattal hajolt is meg nagysága előtt, soha nem keresett más okot Ronald közeledése mögött. Hogy szereti és feleségül kívánja venni, az számára kedves csoda volt, amelyet hívő szívvel fogadott el.

Az soha eszébe sem jutott, hogy talán a vagyona ösztönözte Ronaldot. A gazdagság Lisa számára megszokott és közömbös dolog volt; mivel mindig is természetes része volt az életének, fogalma sem volt a pénz hatalmáról. Általában is nagyon keveset tudott az életről, és nem sejtette, hogy a pénz néha még a szerelemnél is erősebb tényező lehet.

Hermine néni nevelésének egyetlen jó eredménye az volt, hogy Lisa nem kérkedett vagyonának hatalmával, mint oly sok más örökösnő. Tudta ugyan, hogy szülei hatalmas vagyont hagytak rá, és hogy egy napon Limbach nagybátyjától és nagynénjétől, valamint apja nővérétől, von Rahnsdorf asszonytól is örökölni fog. Annak azonban, hogy ezekkel a kilátásokkal kitűnő partinak számít, a legkevésbé sem volt tudatában.

A konzulné a maga zsarnoki módján nevelte Lisát attól kezdve, hogy a nyolcévesen árván maradt kislány a házába került. Valósággal megszállta a tévedhetetlenség ördöge, a félénk gyermek pedig hitt ebben a tévedhetetlenségben. Később ugyan néha halk kételyek ébredtek benne, addigra azonban már annyira megtörték az akaratát, hogy sohasem mert fellázadni.

Karl bácsi, Hermine asszony férje, túlságosan jóindulatú és kényelmes ember volt ahhoz, hogy érvényt szerezzen akaratának feleségével szemben. Egyáltalán nem értett egyet annak nevelési módszereivel, de nem mert közbelépni.

Ha mégis előfordult, hogy hangot adott nemtetszésének, felesége a leghidegebb, legelőkelőbb és legcsodálkozóbb pillantással nézett rá, amely csak a rendelkezésére állt, és így szólt:

– Kedves Karl, azt szeretném, ha rám bíznád, hogy Lisából valóban előkelő és jól nevelt fiatal hölgyet faragjak. Ehhez te nem értesz. Mivel az ég sajnálatos módon nem ajándékozott meg bennünket saját gyermekkel, testvéred lányát ugyanolyan gondossággal akarom nevelni, amilyennel a sajátomat nevelném. Remélem, nem nehezíted meg ezt a súlyos feladatot meggondolatlan és veszélyes engedékenységgel. Tudod jól, hogy minden szálammal ahhoz a társadalmi réteghez kötődöm, amelyből származom. Az én családomban, a Schlorndorf bárói családban minden fiatal hölgyet ilyen valóban előkelő és szerény módon nevelnek.

Ezzel Karl Limbachot rendszerint el is hallgattatta. Ha felesége elővette született Schlorndorf mivoltát, ő elveszett ember volt. Nem azért, mert olyan mélységes tisztelettel viseltetett volna e nemes família iránt, hanem mert ha Hermine erre a témára terelte a szót, soha nem tudta abbahagyni, és annyira gyönyörködött saját magasztalásában, hogy még béketűrő férjét is kihozta a sodrából.

Karl azonban gyűlölte a házastársi jeleneteket, ezért ilyenkor inkább kereket oldott.

Így Lisa teljesen ki volt szolgáltatva nagynénje nevelési elveinek.

Volt ugyan még egy nagynénje, aki elég erélyes lett volna ahhoz, hogy határozottan helyretegye Hermine asszonyt, de von Rahnsdorf asszony és sógornője végleg összevesztek, és minden kapcsolat megszakadt közöttük.

Anna von Rahnsdorf évek óta özvegy volt, és mivel neki sem volt gyermeke, nagyon szívesen magához vette volna Lisát. Hermine azonban ügyesen megakadályozta ezt.

Abba ugyan bele kellett egyeznie, hogy von Rahnsdorf asszonyt meghívják Lisa esküvőjére, de a gyűlölt rokon szerencsére elutasította a meghívást.

Miközben Lisa még mindig a tükör előtt állt, levelet hoztak neki. Elpirulva pillantott a címzésre: „Elisabeth Stolle-Hechingen báróné úrnőnek.” Milyen különösen idegenül, és mégis milyen meghitten hangzott számára ez az új név!

– Kitől jött a levél, Lisa? – kérdezte türelmetlenül a konzulné. – Sietned kell, ha még el akarod olvasni.

Lisa felbontotta a levelet, és az aláírásra pillantott.

– Anna nénitől – mondta meglepetten.

A konzulné arca megkeményedett, hideg szemében rosszindulat villant. Önkéntelenül kinyújtotta a kezét, hogy elvegye Lisától a levelet, de ugyanabban a pillanatban sürgős háztartási ügy miatt kihívták a szobából. Bizonytalan pillantást vetett a Lisa kezében tartott levélre, majd suhogó szoknyával távozott.

A fiatalasszony csak futólag olvasta végig a levelet, aztán gyorsan összehajtotta, és elrejtette egy kis táskában, amely az utazóöltözékéhez tartozott. Később, talán útközben, még egyszer el akarta olvasni. Most nem foglalkozhatott vele, mert Hermine néni bármelyik pillanatban visszatérhetett. A levél semmi szín alatt nem kerülhetett a kezébe, mert Anna néni korántsem hízelgő kifejezésekkel írt róla.

A konzulné valóban hamarosan visszatért.

– Nos, hol van a levél, Lisa? – kérdezte sietve.

A fiatalasszony szorongva nézett fel.

– Már eltettem, néni. Csak nekem szólt.

– Csak neked szólt? Mit jelentsen ez? – kérdezte a konzulné élesen.

Lisa zavarba jött.

– Csak esküvői jókívánságokat írt.

A konzulné gyanakodva nézett rá, de mielőtt válaszolhatott volna, kopogtak az ajtón, és odakintről tiszta férfihang hallatszott:

– Elkészültél, Lisa?

A menyasszony arca egyszerre ragyogóvá vált. Az ajtóhoz sietett, és kinyitotta. Magas, karcsú katonatiszt állt a küszöbön. Lisa sugárzó szeretettel nézett fel rá. A férfi előkelő, elegáns jelenség volt. Karcsú, inas termete, napbarnított arca, markáns vonásai és tiszta, szürke szeme harmonikus, rokonszenves egésszé álltak össze.

Szeme találkozott Lisa ragyogó pillantásával, és egy pillanatra összeráncolta a homlokát.

– Itt vagy! – mondta Lisa olyan meleg, ujjongó hangon, hogy a férfi arca elvörösödött.

Ronald lovagiasan ajkához emelte Lisa keskeny kezét. Aztán elmosolyodott, de Lisa nem vette észre, mennyire kényszeredett ez a mosoly.

– Ideje indulnunk, Lisa. Mennünk kell – mondta barátságosan.

Gyorsan üdvözölte még a konzulnét, aztán karjába fűzte Lisa karját, és kivezette a szobából. A konzulné még utasította a komornát, hogy hat órára legyen a Fürstenhof Szállóban a fiatalasszony utazóruhájával, és segítsen neki átöltözni. Ezután ő is elindult férje oldalán a Szent Péter-templomba, ahol a fiatal pár egyházi esküvőjét tartották. Kissé bosszantotta, hogy sógornője levelét nem sikerült elolvasnia.


* * *


A násznép jókedvűen ült a Fürstenhof nagytermének ünnepien feldíszített asztala körül. A rokonszenves vendégek már előző este összebarátkoztak egymással, a bor hatására pedig a társasági merevség is felengedett.

A menyasszonyi pártól nem messze ült a vőlegény édesanyja és húga. Az özvegy Stolle-Hechingen báróné örömteli szemmel nézte délceg fiát. A gazdag örökösnővel kötött házasság súlyos, nyomasztó terhet vett le a lelkéről.

Lotte Hechingen, Ronald húga, egy gyönyörű, karcsú, szőke lány, azonban időnként aggódva pillantott bátyja komoly arcára. Gyermekkorától kezdve Ronald bizalmasa volt, és tudta, hogy bátyja nem szabad, könnyű szívvel lép ebbe a házasságba.

Lotte mellett Kurt Mallwitz ült, Ronald legjobb barátja és ezredbeli bajtársa. Élénken beszélgetett bájos asztali szomszédnőjével, és szemmel látható gyönyörűséggel nézte Lotte arcát.

A szép, elmúlt napokról beszélgettek, amelyeket együtt töltöttek. Kadétkorában Kurt Mallwitz néha elkísérhette barátját Hechingenbe. Már akkor is nehéz idők jártak a birtokra, Ronald apja azonban még mindig remélte, hogy sikerül megtartania ősi családi birtokukat. A fiatalok mindenesetre nem hagyták, hogy a fenyegető jövő árnyai elrontsák a kedvüket. Milyen szép, milyen csodálatos volt mindig a vakáció! Még most is ezekből az emlékekből éltek.

A két fiatal vidám, baráti hangon beszélgetett egymással, amely csak néha, egy-egy önkéntelen pillanatban vált komolyabbá. Ilyenkor különös gyengédséggel és mélységgel néztek egymás szemébe, megfeledkezve önmagukról és a körülöttük lévő világról. A következő pillanatban azonban már ismét a könnyed, csipkelődő hang mögé menekültek.

Mindketten pontosan tudták, hogy e könnyed évődés mögött valami egészen más, sokkal értékesebb érzés rejtőzik. De azt is tudták, hogy erről nem beszélhetnek, és nem tartozhatnak egymáshoz. Mindketten nagyon szegények voltak.

Mallwitz asszonynak ugyan volt egy meglehetősen vagyonos unokatestvére, de nagylelkűségnek nyoma sem volt benne. Az egyetlen segítség, amelyet rokonának nyújtott, az volt, hogy Mallwitz asszony házvezetőnőként Brachwitzban élhetett.

Brachwitz úrnak már nem volt gyermeke. Egyetlen fia évekkel korábban halálos balesetet szenvedett, a gyász pedig nem sokkal később az édesanyját is sírba vitte. A brachwitzi birtok azonban hitbizomány volt, amely a jelenlegi tulajdonos halála után a család egyik oldalágára száll. Mallwitznak tehát semmi reménye nem lehetett arra, hogy valaha jobb anyagi helyzetbe kerüljön.

Minden reménytelenség ellenére Lotte Hechingen és Kurt Mallwitz szerették egymást. De bátrak és józanok voltak, és tudták, hogy a sorstól nem kényszeríthetnek ki lehetetlent. Egyelőre még elég fiatalok és életvidámak voltak ahhoz, hogy beérjék a jelennel.

Lottét azonban ezen a napon túlságosan is bátyja sorsa foglalkoztatta ahhoz, hogy sokat gondoljon a sajátjára. Bármennyire megszerette is a félénk, csendes Lisát és annak meleg, jóságos szívét, attól tartott, hogy Ronald nem lesz boldog mellette, mert a szíve másé.

Ronald Lili Sanderst szerette, Lotte intézeti barátnőjét. Egy vagyontalan őrnagy lánya volt, gyönyörű, kecses teremtés, tele szellemmel és temperamentummal. Talán korántsem volt olyan jó és nagylelkű, mint Lisa, külső adottságaival azonban messze felülmúlta.

Ronald szívügyéről Lottén kívül csak Kurt Mallwitz tudott.

Lotte halkan felsóhajtott. Mallwitz fürkészve nézett rá.

– Mi bántja, bárókisasszony?

– Ó, Mallwitz úr, hiszen tudja, mennyire aggódom Ronaldért. Nézze csak, milyen sápadt!

– Talán az aggodalma miatt többet lát bele, mint én. Egy kissé komolynak valóban látszik, de hát ez nem csoda egy ilyen nagy lépés előtt – próbálta vigasztalni a férfi.

Lotte megrázta a fejét.

– Nem, nem! Előttem igazán nem kell szépítenie a dolgot, Mallwitz úr. Mi ketten pontosan tudjuk, hogyan áll a helyzet.

– Igen, de minden szomorkodásunkkal sem segíthetünk rajta. Ne nézzen ilyen bánatosan, Lotte! Holnap este vissza kell térnem a helyőrségbe, és szeretném magammal vinni vidám arcának emlékét. Amikor majd esténként egyedül ülök a szobámban, a nevetésére fogok gondolni, és azt képzelem, hogy megint kadét vagyok Hechingenben.

Lotte álmodozva bólintott.

– A régi, kedves Hechingen! Néha mennyire visszavágyom oda!

– Most pedig idegenek laknak azokban a meghitt szobákban. Úgy hallottam, az új tulajdonos nagy konzervgyárat létesített ott, és hasznosan feldolgozza a birtok gyümölcsét és zöldségét.

– Igen – felelte Lotte sóhajtva –, és állítólag sok pénzt is hoz.

– Ezt majdnem olyan rajongással mondja, mintha a pénz valami csodálatos dolog volna – ugratta Kurt.

Lotte lelkesen bólintott.

– Pedig csodálatos dolog is, a drága pénz! Arany varázsvessző, amellyel annyi szépet és jót lehet előteremteni. Ezt azonban mindig csak azok tudják igazán, akiknek nincs ilyen varázsvesszőjük.

– És ön mit varázsolna elő magának egy ilyen pompás varázsvesszővel, bárókisasszony? – kérdezte mosolyogva.

Lotte tréfás komolysággal elgondolkodott.

– Egy büszke kastélyt a tenger partján – mondta aztán nevetve.

– És hozzá egy herceget?

– Ó, az magától is megérkezne, ha én volnék a kastély úrnője!

Kurt komoly gyengédséggel nézett a szemébe.

– Azt hiszem, akkor is eljönne, ha a varázsvessző ereje csak egy kis kunyhóra volna elegendő. Nem gondolja, kedves Lotte?

Lotte ugyanazzal a mély gyengédséggel viszonozta a pillantását.

– De igen. Egészen biztosan.

Aztán erőt vett magán, hogy ismét vidáman folytassa:

– De hát ma jókedvűnek kell lennünk! Az ilyen „ha” meg „volna” csak elrontja a hangulatot. Szóval holnap este már véget is ér a szabadsága?

– Sajnos igen.

– Akkor már nem is látjuk?

– Dehogynem, bárókisasszony. Még eljövök elbúcsúzni öntől és az édesanyjától.

Véget ért az étkezés. Az általános sürgés-forgásban, amely a vendégek felállásával támadt, a konzulné odalépett a menyasszonyi párhoz.

– Ideje volna észrevétlenül visszavonulnod, Lisa. Át kell öltöznöd.

A fiatalasszony elpirulva nézett fel férjére. Boldogságtól ragyogó pillantása félénken végigsiklott Ronald komoly arcán, azon az arcon, amelyet olyan kimondhatatlanul szeretett.

Ronald komoly kedvességgel nézett le rá.

– Menj csak, Lisa! Egy óra múlva várlak az előcsarnokban. Addig kényelmesen elkészülsz, ugye?

Lisa csak bólintott, és megszorította a kezét. Aztán néhány gyors búcsúszót suttogott nagynénjének, üdvözletét küldte Karl bácsinak, akit nem látott a tömegben, majd kisurrant a vidám forgatagból.

Hevesen dobogó szívvel sietett fel a szálloda lépcsőjén. Minna már várta, hogy segítsen az átöltözésben.

Az első emeleten egy éppen üres szobába vezette, amelyet erre az alkalomra bocsátottak rendelkezésére. Az utazóruha már kikészítve várta. A komorna gyorsan munkához látott, mert Lisának kissé fájt a feje, és még fél órát pihenni szeretett volna, mielőtt odalent ismét találkozik Ronalddal.

Alig több mint negyedórára volt szüksége az átöltözéshez. A kalap és a kesztyű kivételével teljesen elkészült, aztán elküldte Minnát.

Amikor egyedül maradt, beleereszkedett egy karosszékbe, és álmodozásba merült. Mozdulatlanul nézett fel a mennyezetre, mintha odafent egy csábító jövőkép tárulna elé.


* * *


Ronald Hechingen közben elbúcsúzott Lisa nagybátyjától. Karl Limbach középtermetű, kissé testes úr volt, őszbe vegyülő hajjal. Jóságos szeme elégedetten pihent Ronaldon. Megveregette a vállát.

– Akkor hát jó utat kívánok nektek, gyermekeim! Add át még egyszer szeretettel az üdvözletemet Lisának, fiam, és légy jó hozzá! Az a kis csibe még egy kicsit csendes és félénk. Tudod, hogyan bánt vele a feleségem. De majd csak kivirul, ha végre kedvére mozoghat és élhet – mondta atyai hangon.

Ronald komolyan nézett rá.

– Mindent megteszek, ami tőlem telik, hogy Lisa boldog legyen.

– El is hiszem neked, Ronald. Becsületes, józan ember vagy, és kezdettől fogva bíztam benned, bár azt sem kerülte el a figyelmemet, hogy a feleségem kissé a kelleténél jobban játszotta a gondviselés szerepét. Lisa szeret téged, és… nos, te jó leszel hozzá.

Kezet fogtak, Ronald pedig átvágott a termen.

Mallwitz útját állta.

– Máris indulni készülsz, Ronald? Nemrég láttam eltűnni a fiatalasszonyodat.

– Még van fél órám.

– Remek! Akkor még beszélgethetünk egy kicsit. Közben úgyis átrendezik a termet a tánchoz. Gyere, keressünk valami nyugodt sarkot, ahol senki sem zavar!

Ilyen helyet azonban sehol sem találtak.

